P r e d k l a d a c i a   s p r á v a

k návrhu nariadenia vlády Slovenskej republiky o minimálnych bezpečnostných a zdravotných požiadavkách pri ručnej manipulácii s bremenami

Podnet na vypracovanie návrhu zákona
Návrh nariadenia vlády Slovenskej republiky o minimálnych bezpečnostných a zdravotných požiadavkách pri ručnej manipulácii s bremenami vypracovalo Ministerstvo zdravotníctva Slovenskej republiky v súlade so zákonom č. 19/2002 Z.z., ktorým sa ustanovujú podmienky  vydávania aproximačných nariadení vlády Slovenskej republiky v znení neskorších predpisov a v nadväznosti na zákon č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov.
	
Vyjadrenie účelu, odôvodnenie potreby  a obsah návrhu 
Návrh nariadenia vlády obsahovo súvisí so zákonom č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov, ktorý nadobudne účinnosť 1. júla 2006.
Cieľom navrhovanej úpravy je vytvoriť podmienky na účinnú ochranu zdravia a bezpečnosť zamestnancov pri práci s bremenami.
Uvedená problematika je v Slovenskej republike v súčasnosti upravená nariadením vlády Slovenskej republiky č. 204/2001 Z.z. o minimálnych bezpečnostných a zdravotných požiadavkách pri práci s bremenami.
Navrhovaná právna úprava stanovuje požiadavky pre zamestnávateľa, aby sa úplne vylúčila, alebo aspoň na najnižšiu možnú mieru obmedzila u zamestnancov ručná manipulácia s bremenami. Ukladá zamestnávateľovi povinnosť prijímať účinné opatrenia na zníženie zdravotného rizika pri práci s bremenami a informovať zamestnancov o ich zabezpečení.
V navrhovanej  právnej úprave je transponovaná smernica Rady č. 90/269/EHS o minimálnych bezpečnostných a zdravotných požiadavkách pri ručnej manipulácii s bremenami, najmä ak existuje nebezpečenstvo poškodenia bedrovej chrbtice zamestnancov.

Dopad na štátny rozpočet
Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť. Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
	Návrh nariadenia vlády bol predložený na medzirezortné pripomienkové konanie spolu 38 subjektom v dňoch od 24. novembra 2005 do 2. decembra 2005 v skrátenej 7-dňovej lehote. Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu nariadenia vlády
Nie je dôvod nesprístupňovania návrhu nariadenia vlády.